Τάσος Τζιωνής

Ο Τάσος Τζιωνής , τέως διπλωμάτης, είναι Διοικητής της Κυπριακής Υπηρεσίας Πληροφοριών και Σύμβουλος Εθνικής Ασφαλείας.  Συμμετέχει επίσης στις συνεδρίες του Εθνικού Συμβουλίου.

Κατάγεται από τα Κάτω Πολεμίδια.  Γεννήθηκε στη Λεμεσό στις 14 Μαρτίου 1955.  Αποφοίτησε από το Β’ Γυμνάσιο Αρρένων Λεμεσού το 1973.

Υπηρέτησε στην Εθνική Φρουρά, στις Δυνάμεις Καταδρομών (32α Μ.Κ.), από τον Ιούλιο, 1973, μέχρι τον Οκτώβριο, 1975.  Έλαβε μέρος σε επιχειρήσεις της Μονάδας του, τον Ιούλιο και Αύγουστο του 1974, κατά της τουρκικής εισβολής στην Κύπρο.

Είναι πτυχιούχος του Τμήματος Δημοσίου Δικαίου και Πολιτικών Επιστημών της Νομικής Σχολής του Εθνικού και Καποδιστριακού Πανεπιστημίου Αθηνών (1980) και κάτοχος Μεταπτυχιακού τίτλου στις Διπλωματικές σπουδές από το Πανεπιστήμιο της Οξφόρδης (1990).

Εισήλθε στη Διπλωματική Υπηρεσία τον Αύγουστο του 1984.  Προάχθηκε στον βαθμό του Πρέσβυ το 2002.  Υπηρέτησε ως Διευθυντής της Διεύθυνσης Κυπριακού και Τουρκίας και της Διεύθυνσης Ευρωπαϊκής Ένωσης και Οικονομικών Υποθέσεων, καθώς και της Διεύθυνσης Ενέργειας, Θαλάσσιας Πολιτικής και Πολιτικού Σχεδιασμού του Υπουργείου Εξωτερικών.  Κατά την περίοδο 2013-2014, υπηρέτησε ως Αναπληρωτής Γενικός Διευθυντής του Υπουργείου και είχε υπό την ευθύνη του τις Διευθύνσεις Κυπριακού, Ενέργειας, Θαλάσσιας Πολιτικής και Ανθρωπιστικών θεμάτων.  Ήταν επίσης μέλος της Συμβουλευτικής Επιτροπής Υδρογονανθράκων (2011-2014).  Αφυπηρέτησε ως Γενικός Διευθυντής του Υπουργείου Εξωτερικών την 1η Απριλίου 2020.

Διετέλεσε Αντιπρόσωπος της Κύπρου στη Διάσκεψη για την Ασφάλεια και τη Συνεργασία στην Ευρώπη (ΔΑΣΕ), στη Βιέννη (1993-1995).  Διετέλεσε επίσης Πρέσβυς στον Λίβανο (1999-2004) με έδρα τη Λευκωσία, Πρέσβυς στο Ισραήλ (2008-2011) και Πρέσβυς στην Ιταλία (2014-2019), με παράλληλες διαπιστεύσεις στην Ελβετία, τη Μάλτα και τον Άγιο Μαρίνο.

Το 2003 του ζητήθηκε από τον Πρόεδρο Τάσσο Παπαδόπουλο να μεριμνήσει για τη σύσταση και οργάνωση του Διπλωματικού Γραφείου του Προέδρου της Δημοκρατίας του οποίου υπήρξε και ο πρώτος Διευθυντής (2003-2008).  Παράλληλα διορίστηκε Πολιτικός Προϊστάμενος της Κυπριακής Υπηρεσίας Πληροφοριών (Κ.Υ.Π) (2003-2008).  Κατά την ίδια περίοδο υπηρέτησε επίσης ως Προϊστάμενος Διοίκησης Προεδρίας της Δημοκρατίας.  Μετείχε επίσης στις συνεδρίες του Εθνικού Συμβουλίου (2003-2008).

Έλαβε μέρος στις διαπραγματεύσεις για το Κυπριακό, ως μέλος της Διαπραγματευτικής Ομάδας, 1999-2000, ως συντονιστής της Διαπραγματευτικής Ομάδας, (2003-2008), καθώς και ως Αντιπρόσωπος του Ηγέτη της ΕΚ Κοινότητας στις διαπραγματεύσεις (Διαπραγματευτής), (2006-2008).  Υπό τις ιδιότητες αυτές μετείχε, μεταξύ άλλων, στις αποστολές για το Κυπριακό στην Κοπεγχάγη (2002), στη Χάγη (2003), στη Νέα Υόρκη (2004), στο Μπούργκενστοκ (2004). Πιο πρόσφατα, έλαβε μέρος στις κυπριακές αποστολές στις λεγόμενες Πενταμερείς στη Γενεύη (2021 και 2024).

Ηγήθηκε διπλωματικών διαπραγματεύσεων οι οποίες οδήγησαν σε συμφωνίες της Κυπριακής Δημοκρατίας, στο πλαίσιο της Ευρωπαϊκής Ένωσης ή με άλλες χώρες. Σημαντικότερες αυτών είναι:

·        Η Συμφωνία Οριοθέτησης ΑΟΖ Κύπρου-Λιβάνου (2025),

·        Η Συμφωνία Οριοθέτησης ΑΟΖ Κύπρου-Ισραήλ (2010),

·        Η Συμφωνία Πλαίσιο αναφορικά με την Ανάπτυξη Υδρογονανθρακικών Πόρων που εκτείνονται εκατέρωθεν της Μέσης Γραμμής Κύπρου-Αιγύπτου (2013),

·        Το Πρωτόκολλο Αρ. 10 στην Πράξη Προσχώρησης της Κύπρου στην Ε.Ε. (2003),

·        Η Συμφωνία μεταξύ της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για τον συντονισμό των υπηρεσιών ναυτικής και θαλάσσιας έρευνας και διάσωσης (2012).

·        Η Συμφωνία με το Ηνωμένο Βασίλειο για τον τερματισμό των Βρετανικών ασκήσεων στη χερσόνησο του Ακάμα (2000),

·        Η Συμφωνία με το Ηνωμένο Βασίλειο για την μεταχείριση παράτυπων μεταναστών στις Βάσεις (2003),

·        Η Συμφωνία με το Ηνωμένο Βασίλειο για τη μη-Στρατιωτική Ανάπτυξη στις Βρετανικές Βάσεις στην Κύπρο (2014) καθώς η εφαρμοστική της Διευθέτηση (2020),

·        Η Συμφωνία για την μετατροπή μεγάλης περιοχής της νεκρής ζώνης, ανατολικά και νοτίως του Αεροδρομίου Λευκωσίας (UNPA), ως περιοχής αστικής χρήσεως,

·        Η Συμφωνία με UNFICYP για τις κατασκευές στη νεκρή ζώνη, 2007. 

·        Η Συμφωνία για την Πύλα (Οκτώβριος 2023).  (H εφαρμογή της διακόπηκε με στρατιωτική επέμβαση τουρκικών Δυνάμεων στη νεκρή ζώνη, Νοέμβριος 2025).

Ηγήθηκε επίσης πολλών άλλων ειδικών διπλωματικών αποστολών στο εξωτερικό, ως διπλωμάτης.  Αξιοσημείωτη ήταν η αποστολή του στην Νέα Υόρκη όπου είχε διαβουλεύσεις (16-19 Μαΐου 2005)  με τον Βοηθό Γενικό Γραμματέα των Ηνωμένων Εθνών η οποία είχε ως σκοπό την επανέναρξη των διαπραγματεύσεων για τη λύση του Κυπριακού.

Ιδιαίτερη μνεία γίνεται στο γεγονός ότι μαζί με τον Ξενοφώντα Καλλή (Προϊστάμενο Υπηρεσίας Αγνοουμένων και Ανθρωπιστικών Θεμάτων) ηγήθηκαν του  Μηχανισμού του Υπουργείου Εξωτερικών που συστάθηκε το 1999 και ανέλαβε τις εκταφές λειψάνων που ανήκαν σε αγνοούμενους και πεσόντες της κυπριακής τραγωδίας σε συνεργασία με την Επιστημονική Ομάδα υπό τον διάσημο Ανθρωπολόγο William Haglund της Διεθνούς Μη-Κυβερνητικής Οργάνωσης Physicians for Human.  

Από τον Ιούλιο 2021 έως τον Μάιο 2022 υπηρέτησε ως επικεφαλής της νεοσυσταθείσας τότε, Διπλωματικής Ακαδημίας του Υπουργείου Εξωτερικών.

Τον Οκτώβριο 2022 ηγήθηκε της Κυπριακής διαπραγματευτικής ομάδας για τις διαπραγματεύσεις για την ολοκλήρωση της Συμφωνίας Οριοθέτησης ΑΟΖ Κύπρου-Λιβάνου (υπογράφηκε τελικά στις 26 Νοεμβρίου 2025 στη Βηρυτό) και της Συμφωνίας – Πλαίσιο, αναφορικά με την Ανάπτυξη και Συνεκμετάλλευση διασυνοριακών Υδρογονανθρακικών Κοιτασμάτων, με την ίδια χώρα (η ολοκλήρωση της εκκρεμεί).

Από την 1η Ιουνίου 2023 είναι Διοικητής της Κυπριακής Υπηρεσίας Πληροφοριών.  Ως Διοικητής της ΚΥΠ ηγείται της προσπάθειας για μεταρρύθμιση της Υπηρεσίας, ώστε να εκσυγχρονιστεί και να λειτουργεί σύμφωνα με τον περί της Κυπριακής Υπηρεσίας Πληροφοριών (ΚΥΠ) Νόμο του 2016 (Ν. 75(I)/2016) ως τροποποιήθηκε  το 2023.  Ιδιαίτερη σημασία δίνει στην ανάπτυξη της Διπλωματίας των Υπηρεσιών Πληροφοριών με έμφαση στη διαμεσολάβηση μεταξύ δρώντων  στην ευρύτερη περιοχή της Ανατολικής Μεσογείου και Μέσης Ανατολής.

Με τη σύσταση του Συμβουλίου Εθνικής Ασφαλείας το Μάιο 2023 διορίστηκε και είναι, παράλληλα, προς τη θέση του ως Διοικητής της ΚΥΠ, Σύμβουλος Εθνικής Ασφαλείας. 

Υπήρξε, συνιδρυτής και πρώτος Πρόεδρος της Κίνησης Διεκδίκησης Δικαιωμάτων Ασθενών (ΚΙΔΔΑ) και μέλος της Επιτροπής που συνέταξε τη Χάρτα Δικαιωμάτων των Ασθενών πρόδρομο του Περί της Κατοχύρωσης και της Προστασίας των Δικαιωμάτων των Ασθενών Νόμου του 2004 (Ν. 1(Ι)/2005).

Υπήρξε μέλος της Επιτροπής Βιοηθικής και Δεοντολογίας του Ογκολογικού Κέντρου της Τράπεζας Κύπρου το 2003-2008.

Ο Τάσος Τζιωνής έχει δημοσιεύσει μεταξύ άλλων κείμενα αναφορικά με την εξωτερική πολιτική και τη διπλωματία, το Κυπριακό, το Δίκαιο της Θάλασσας και τις Βρετανικές Βάσεις.

Είναι νυμφευμένος με τη Λουΐζα Μαυρομμάτη και έχει δύο ενήλικα παιδιά τον Ανδρέα και τη Μαρία-Μυρσίνη.